এক ফ্রেমে তিন রয়েল বেঙ্গল টাইগার! সুন্দরবনের বুকে ক্যামেরাবন্দি বিরল দৃশ্য

দক্ষিণ ২৪ পরগনা: সুন্দরবনের (Sundarban) গভীর জঙ্গল আবারও দেখাল তার বিস্ময়ের ক্ষমতা। সোমবার সকালে ঝড়খালি (Jharkhali) ফেরিঘাট সংলগ্ন দেউল ভাড়ানির কাছে ক্যামেরাবন্দি হয়েছে এক অবিশ্বাস্য মুহূর্ত, একই ফ্রেমে তিনটি পূর্ণবয়স্ক রয়েল বেঙ্গল টাইগার (Royal Tiger)সাঁতার কাটছে। বন্যপ্রাণ বিশেষজ্ঞদের মতে, সুন্দরবনে একসঙ্গে তিন বাঘের এমন অবাধ বিচরণ দেখা অত্যন্ত বিরল ঘটনা।

আরও পড়ুন: সপ্তাহান্তে নিম্নচাপের ভ্রুকুটি, কমবে শীত! কুয়াশার চাদরে ঢাকবে বাংলা

অসমের পর্যটক অভিনন্দন রায়, কলকাতার ফটোগ্রাফার ফ্রান্সিস নায়ক এবং স্থানীয় বাসিন্দা তন্ময় মণ্ডল লঞ্চে করে সুন্দরবন ভ্রমণে বেরিয়েছিলেন। দেউল ভাড়ানির কাছাকাছি পৌঁছতেই খাড়ির জলে চোখে পড়ে তিন বাঘের দল। কখনও তারা পাশাপাশি সাঁতার কাটছে, কখনও আবার ঢেউয়ের সঙ্গে তাল মিলিয়ে খেলছে—সকালের আলোর ঝিলিকে দৃশ্যটি হয়ে ওঠে মনোমুগ্ধকর।

পর্যটকদের কথায়, এটি “সুন্দরবনের শক্তি, স্বাধীনতা ও অপরূপ সৌন্দর্যের জীবন্ত প্রমাণ।” বিশেষজ্ঞদের মতে, একই এলাকায় তিন পূর্ণবয়স্ক বাঘের উপস্থিতি অঞ্চল ভাগাভাগি, শিকারসংক্রান্ত আচরণ বা খাদ্যের প্রাপ্যতার বিশেষ ইঙ্গিত হতে পারে। এমন দৃশ্য খুব কম পর্যটকের ভাগ্যে জোটে, যা আবারও প্রমাণ করল সুন্দরবনের রহস্য কখনও ফুরোয় না।